Botha glo die opgradering van Rawsonville se hoofstraat sal ’n positiewe uitwerking op toerisme hê, en Sammy Goedeman, wyksraadslid vir die dorp, stem saam. “Dit gaan definitief ’n aanwins wees vir die dorp se mense,” sê hy en verduidelik dat motoriste voor die opgradering dikwels eerder N1 langs gery het, net om die hoofstraat te vermy. “Dit sal die besighede baie baat.”
Ander verwikkelinge om oor opgewonde te wees, is volgens hom die moontlikheid van ’n groot stuk grond wat aangekoop kan word vir die ontwikkeling van ’n paar honderd laekostehuise. Die groot doel hiervan, sê hy, is om afgetrede agriwerkers maar ook inwoners van die informele nedersetting oorkant De Nova, Geelkampie, te kan akkommodeer.
Henry Hall van Realtors International, wat die langverwagte Breedezicht-ontwikkeling bemark waarvan die eerste bakstene verlede week gelê is, sê die deur vir ontwikkeling is verlede jaar weer oopgesluit. “Die ontwikkelingspotensiaal van die juweel (Rawsonville) is vir verskeie jare gekniehalter deur ’n tekort aan grootmaatdienste. Die Breedevallei-munisipaliteit het egter verlede jaar grootmaatdienste in die dorp opgradeer. “Rawsonville is soos die Frankryk van Suid-Afrika: ’n plattelandse atmosfeer met gesellige kuiermense en heerlike wyn. Besoek net die goed bestuurde ouetehuis om te sien hoe hierdie gemeenskap se harte warm klop vir hul eie en hoe die mense van die omgewing met ’n vrygewige hand omsien na die bejaardes in hulle gemeenskap.”